Geen datum vir ondersoek na staatskaping | Netwerk24
Deur Elvira Wood 04 Oktober 2017 14:14
Die tesourier-generaal van die ANC, Zweli Mkhize. Foto: Christiaan Cloete
Die ANC en pres. Jacob Zuma wil die bewerings oor staatskaping ondersoek, maar vrae oor regskwessies is die rede hoekom nog niks gebeur het nie, sê dr. Zweli Mkhize, sekretaris-generaal van die party.
Hy was Woensdagoggend een van die sprekers by die jaarlikse Joburg Indaba in Sandton, Johannesburg, waar gesprekke oor die mynbousektor gevoer is.
“Ons wil hierdie kwessie ondersoek en ’n kommissie is nodig, maar daar moet eers duidelikheid wees oor die presiese raamwerk waarbinne dit gaan plaasvind.
“Die bevindings in die openbare beskermer se verslag moet in ag geneem word en dit word tans hersien.
“Die onsekerheid wat hierdie kwessies veroorsaak, is wat die proses vertraag,” sê Mkhize.
Volgens hom steun Zuma die ondersoek maar wou hy geen tydsraamwerk verskaf oor wanneer die ondersoek wel gaan plaasvind nie.
Hy erken wel dit is hoogs onwaarskynlik dat enigiets voor Desember – wanneer die ANC se leierskapsberaad gehou word – gaan gebeur.
Die e-posse wat die afgelope tyd uitgekom het, het baie inligting na vore gebring waarvan ons nie voorheen bewus was nie.
“Hierdie kwessie van staatskaping is ’n groot verleentheid. “Ons sien dit as ’n vorm van korrupsie en ons glo daar moet ’n kommissie wees om die bewerings te ondersoek.
“Ons glo die bevindings van so ’n ondersoek moet gebruik word om regstappe te doen indien nodig.
“Dit is egter nie iets wat ons voorheen moes hanteer nie,” sê hy.
“Die ANC en die publiek moet weet wat gebeur het. Die e-posse wat die afgelope tyd uitgekom het, het baie inligting na vore gebring waarvan ons nie voorheen bewus was nie.
“Ons sou verkies dat hierdie ondersoek reeds afgehandel moes wees. Dit moet dringend aan die gang kom.”
Meer oor: Zuma | Jacob | Zweli Mkhize | Joburg Indaba | Staatskaping | Mynbou
‘Mkhize se toetrede tot wedloop geen verrassing’